ماقابىل ەڭ العاش چارشان اۋداندىق قوعام حاۋىپسىزدىگى اترەتىنىڭ كومانديرى جانە روتا كومانديرى بولىپ تۇردى. ول ءبىر جاقتان، قول استىنداعى جاۋىنگەرلەرگە ساياسي جانە كاسىپتىك تاربيە الىپ بارسا، ەندى ءبىر جاعىنان، بۇقارالىق قىزمەت ىستەپ، بۇقارانى ۇيىمداستىرۋ ارقىلى جاڭا ۇكىمەتكە قارسى جاۋ كۇشتەرگە سوققى بەرۋ مىندەتىن ۇستىنە الدى. وسى كەزدەردە مايدانى بەرىك، تۋى ايقىن بولا وتىرىپ، حالىق جاقتا تۇرىپ، بۇقپانتايلاپ جۇرگەن جاۋدىڭ قالدىق كۇشتەرى مەن قىلمىستى ىستەر قىلمىستىلارىنا ءۇزىلدى-كەسىلدى كۇرەستەر الىپ باردى. «ەل ءۇمىتىن ەر اقتار، ەر اتاعىن ار ساقتار» دەگەندەيىن، ماقابىل ءوزىنىڭ شوقتىقتى ەڭبەگى مەن كورنەكتى تابىستارىنا ارقىلى حالقىنىڭ قۇرمەتىنە، ۇيىمنىڭ سەنىمىنە يە بولىپ وتىردى. 1950-جىلى كوكەك ايىندا ورتالىق كوميتەتتىڭ پارتيا ۇيىمىن قۇرۋ نۇسقاۋى مەن ماۋ زىدۇڭ جولداستىڭ از ۇلتتار قىزمەتى تۋرالى نۇسقاۋىنا ساي از ۇلتتاردان پارتياعا مۇشە قابىلداعاندا وسى قاتاردا شينجياڭنىڭ العاشقى توپتاعى كوممۋنيستىك پارتياعا قابىلدانعان ۇزدىك، بەلسەندى جاۋىنگەرلەردىڭ قاتارىندا ماقابىل دا پارتياعا كىردى. 1950-جىلى 3-دارەجەلى ەڭبەك كورسەتسە، 1952-جىلى تاعى دا ءبىر رەت 3-دارجەلى ەڭبەك كورسەتكەندىگى ءۇشىن داڭق تورىنەن ورىن الدى.